આ પોલિટિકલ પોસ્ટનો મારો ચલાવાય તેની બધાં પર અસર થાય એ જરૂરી નથી. તેના આધારે બધા લોકો મતદાન ના કરે પણ દસ-પંદર ટકા મતદારો પર પણ તેની અસર થાય તો મોટો ફરક પડી જાય. આપણી જ વાત કરીએ તો આપણે ત્યાં બે ટકા મતદાર આમ-તેમ થાય તેમાં પરિણામો બદલાઈ જતાં હોય છે એ સંજોગોમાં આટલા મોટા વર્ગના નિર્ણયને પ્રભાવિત કરાય તો મોટો ફરક પડી જાય. ફેસબુક અને સોશિયલ મીડિયા પર મોટા ભાગે યુવા મતદારો હોય છે. આ મતદારો ચંચળ મનના હોય છે તેથી તેમને ગમે તેની તરફ વાળી શકાય ને એ રીતે સોશિયલ મીડિયા ધારે તેને જીતાડી શકે, સોશિયલ મીડિયા ધારે તેની સરકાર રચી શકે. અમેરિકામાં એ થયું જ છે ને દુનિયાના ગમે તે દેશમાં એ થઈ જ શકે. આવતા વર્ષે ભારતમાં લોકસભાની ચૂંટણી છે ને તેમાં આ ખેલ થઈ જ શકે. દુનિયામાં ફેસબૂકના સૌથી વધુ યુઝર્સ ભારતમાં છે. બીજી તરફ કેમ્બ્રિજ એનાલિટિકા પણ ભારતમાં કામ કરે છે અને કોંગ્રેસ સાથે તેનાં કનેક્શન છે. તેના કારણે ફેસબૂક પરથી ચોરાયેલો કે લીક થયેલો ડેટા ભારતની ચૂંટણીમાં વપરાય ને ચૂંટણી નિષ્પક્ષ ના રહે એ ખતરો છે જ.